Groot kanonne ontplooi vir komitee oor grondArgieffoto Verskeie groot kanonne is deur politieke partye ontplooi op die grondwetlike hersieningskomitee, wat moet besluit oor die moontlike instelling van onteiening sonder vergoeding in Suid-Afrika. Dit is ŉ baie groot komitee, omdat dit lede van die Nasionale Vergadering én die Nasionale Raad van Provinsies insluit. Die gesamentlike voorsitters is twee ervare ANC-LP’s – Vincent Smith (Nasionale Vergadering) en Louis Nzimande (Nasionale Raad van Provinsies). Smith is van Eldorado Park in Gauteng en is een van die mees gerespekteerde ANC-LP’s oor partygrense heen. Hy was voorsitter van die parlementêre portefeuljekomitee oor korrektiewe dienste en was ook verlede jaar voorsitter van die ad hoc-komitee wat wanbestuur by die SAUK ontbloot het. Nzimande is van KwaZulu-Natal. Hy staan bekend as een van die meer oopkop ANC-lede in die raad van provinsies. Hy het al op verskeie belangrike parlementêre komitees gedien, en is geneig om die lyn te volg soos deur sy party neergelê. ŉ ANC-swaargewig op die komitee wat altyd presies doen wat die partyleiding vir hom sê, is die voorsitter van die parlementêre portefeuljekomitee oor justisie, adv. Mathole Motshekga, wat berug geraak het om sy aanvalle op adv. Thuli Madonsela toe sy nog openbare beskermer was, en sy weiering om Madonsela se bevindings oor oudpres. Jacob Zuma se Nkandla-woning te aanvaar tydens die parlementêre ad hoc-komitee se ondersoek daarna sowat vier jaar gelede. Uit die ANC-kant in die Nasionale Vergadering is daar, interessant genoeg, twee oudlede van die Nasionale Party op die komitee. Hulle is Nick Koornhof van Bellville, wat in 1987 as NP-LP vir Swellendam na die parlement gekom het, en Francois Beukman van Gordonsbaai, ŉ vertroueling van oudminister Marthinus van Schalkwyk, wat in 1999 vir die eerste keer tot die parlement verkies is onder die NP-vaandel. Beukman is tans voorsitter van die parlementêre portefeuljekomitee oor polisie. Die ander twee ANC-LP’s uit die Nasionale Vergadering is minder bekend. Hulle is mnr. Luyiso Mpumlwana van Mthatha en me. Madipoane Mothapo van Mookgophong (Naboomspruit), wat albei op die portefeuljekomitee oor justisie dien. Aan die opposisiekant word die DA verteenwoordig deur die voorsitter van sy federale dagbestuur, James Selfe van Kaapstad, die voorsitter van die party se federale regskommissie, adv. Glynnis Breytenbach van Pretoria, en die DA se Vrystaatse voorsitter, dr. Annelie Lotriet. Die EFF-leier, Julius Malema, dien op die komitee met die onderleier, Floyd Shivambu, as instaanlid. Die kleiner partye word verteenwoordig deur die veteraanlid van die ACDP, Steve Swart, en die dinamiese jong NFP-LP Sibusiso Mncwabe. Uit die Nasionale Raad van Provinsies dien, benewens Nzimande, ook die ANC-lede Tasneem Motara (Gauteng), Tsapane Mampuru (Limpopo), Moses Mhlanga (Mpumalanga), Dikgang Stock (Noord-Kaap) en Dumisani Ximbi (Wes-Kaap), asook die DA-lid Leon Magwebu (Oos-Kaap).